32003D0759
L 273/18
JURNALUL OFÍCIAL AL UNIUNII EUROPENE
DECIZIA COMISIEI
din 15 octombrie 2003
de stabilire a condițiilor speciale care reglementează importurile de produse pescărești din Belize
[notificată cu numărul C(2003) 3645]
(Text cu relevanță pentru SEE)
(2003/759/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), astfel cum a fost modificată ultima dată prin Regulamentul (CE) nr. 806/2003 (2), în special articolul 11,
întrucât:
(1)
În Belize s-a efectuat o inspecție în numele Comisiei, în scopul verificării condițiilor în care se produc, se depozitează și se expediază produsele pescărești către Comunitate.
(2)
Normele de control sanitar veterinar și de monitorizare a produselor pescărești stabilite de legislația din Belize pot fi considerate echivalente celor prevăzute de Directiva 91/493/CEE.
(3)
În special, Belize Agricultural Health Authority (BAHA) este în măsură să verifice în mod eficient punerea în aplicare a legislației în vigoare.
(4)
BAHA a garantat oficial că se respectă standardele privind controalele sanitare veterinare și monitorizarea produselor pescărești, așa cum sunt enunțate la capitolul V din anexa la Directiva 91/493/CEE, și că se aplică condiții de igienă echivalente celor stabilite de directiva menționată anterior.
(5)
Trebuie stabilite reguli detaliate în ceea ce privește produsele pescărești importate în Comunitate din Belize, în conformitate cu Directiva 91/493/CEE.
(6)
De asemenea, se impune întocmirea unei liste cu unități, nave-fabrică și antrepozite frigorifice autorizate, precum și a unei liste cu nave frigorifice dotate în conformitate cu Directiva 92/48/CEE a Consiliului din 16 iunie 1992 de stabilire a normelor minime de igienă care se aplică produselor pescărești obținute la bordul anumitor nave conform prevederilor articolului 3 alineatul (1) litera (a) punctul (i) din Directiva 91/493/CEE (3). Aceste liste trebuie să se stabilească pe baza unei comunicări făcute de BAHA către Comisie.
(7)
Prezenta decizie trebuie aplicată după 45 de zile de la data publicării sale, în scopul asigurării perioadei de tranziție necesare.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Belize Agricultural Health Authority (BAHA) este autoritatea competentă din Belize autorizată pentru verificarea și certificarea conformității produselor pescărești cu cerințele Directivei 91/493/CEE.
Articolul 2
Produsele pescărești din Belize importate în Comunitate sunt conforme cu cerințele formulate la articolele 3, 4 și 5.
Articolul 3
(1) Fiecare lot este însoțit de un certificat de sănătate animală original, numerotat, conform modelului din anexa I, având o singură pagină și completat, semnat și datat în mod corespunzător.
(2) Certificatul se redactează în cel puțin una dintre limbile oficiale ale statului membru în care au loc controalele.
(3) Pe certificat sunt menționate numele, funcția și semnătura reprezentantului BAHA, precum și ștampila acesteia, într-o culoare diferită de cea a celorlalte mențiuni.
Articolul 4
Produsele pescărești provin din unitățile, navele-fabrică sau antrepozitele frigorifice autorizate sau din navele frigorifice înregistrate, enumerate la anexa II.
Articolul 5
Toate coletele poartă mențiunea „BELIZE” și numărul de autorizare a unității, a navei-fabrică, a antrepozitului frigorific sau a navei frigorifice de origine, în caractere de neșters, cu excepția produselor pescărești congelate în vrac și destinate producției de conserve.
Articolul 6
Prezenta decizie se aplică de la 8 decembrie 2003.
Articolul 7
Prezenta decizie se adresează statelor membre.
Adoptată la Bruxelles, 15 octombrie 2003.